
Introduction to Islam in Malaysian Language 


BAHASA MALAYSIA 

PENGENALAN RINGKAS TENTANG ISLAM 

Segala puji hanyalah bagi Allah Y tuhan sekalian alam. Selawat dan salam ke atas 
nabi Muhammad r Imam para rasul, ahli keluarga dan sahabat-sahabatnya sekalian. 

Islam ialah penyaksian bahawa tiada tuhan yang berhak disembah melainkan Allah Y 
dan Muhammad r itu adalah pesuruhNya, penyaksian yang diakui dengan hati dan 
disebut dengan lidah serta dibuktikan oleh anggota badan. Agama ini mengandungi 
enam rukun Iman dan lima rukun Islam serta Ihsan dalam melaksanakan rukun-rukun 
tersebut. Ia diturunkan oleh Allah Y kepada rasulNya Muhammad bin Abdullah 
sebagai penutup bagi semua risalah ketuhanan. Ia adalah satu agama yang benar. 

Allah tidak menerima seseorang itu beragama melainkan Islam. Allah Y telah 
menjadikan Islam satu agama yang mudah, tidak susah dan tidak membebankan ke 
atas penganutnya dengan sesuatu yang di luar kemampuan dan keupayaan mereka. Ia 
satu agama yang berasaskan kepada tauhid, bersimbolkan kebenaran, berpaksikan 
keadilan dan berteraskan sifat rahmat ke atas sekalian alam. Ia adalah agama yang 
memberi petunjuk kepada sekalian hamba terhadap semua perkara yang bermanfaat 
kepada mereka di dalam urusan agama dan dunia, dan mengingatkan mereka daripada 
sesuatu yang memudharatkan dalam perkara agama dan kehidupan. Satu agama yang 
memperbetulkan akidah, akhlak dan kehidupan dunia dan akhirat. Agama yang 
menyatukan hati-hati yang berpecah-belah lalu membersihkannya daripada kebatilan, 
membawanya kepada kebenaran dan memberikannya petunjuk kepada jalan yang 
lurus. 

Islamlah agama yang sebenarnya, segala yang disampaikan adalah benar, tidak 
menghukum melainkan dengan kebaikan dan keadilan yang berprinsipkan 
kepercayaan yang sahih, amalan yang benar, akhlak yang mulia dan adab yang 
terpuji. 

Risalah Islam bertujuan untuk mencapai perkara-perkara berikut : 

1 . Memberi pengenalan kepada manusia tentang tuhan dan pencipta mereka melalui 
nama-namaNya yang indah yang tiada bandingannya, sifat-sifatNya yang tertinggi 
yang tidak menyerupai sesuatu pun, perbuatanNya yang sempurna dan penuh hikmah 
yang tiada sekutu dengannya dan tentang hakNya yang tiada sekutu baginya. 

2. Mengajak manusia menyembah Allah Yang Maha Esa tanpa mempersekutukan- 
Nya dengan melaksanakan segala yang diperintah dan meninggalkan segala yang 
dilarang. 

3. Memberi peringatan tentang keadaan dan tempat kembali mereka selepas mati, apa 
yang akan mereka hadapi di alam kubur, tentang hari kebangkitan dan perkiraan 
amalan serta penentuan mereka sama ada ke syurga atau neraka. 



Secara ringkasnya, asas-asas penting Islam adalah seperti berikut : 

PERTAMA : RUKUN-RUKUN IMAN 
Rukun Pertama : Beriman Kepada Allah 
Ia mengandungi perkara-perkara berikut : 

1. Tauhid Rububiyyah : 

Iaitu beriman bahawa Allah Y adalah pencipta, pemilik alam semesta dan pentadbir 
serta pengurus segala urusan makhluk. 

2. Tauhid Uluhiyyah : 

Iaitu beriman bahawa Allah Y adalah tuhan yang sebenar dan sebarang penyembahan 
selain daripada Allah Y adalah batil. 

3. Tauhid Asma’ dan Sifat : 

Iaitu beriman bahawa Allah Y mempunyai nama-nama yang indah dan sifat-sifat 
yang sempurna lagi tinggi sebagaimana yang disebut di dalam Al-Quran dan As- 
Sunnah. 

Rukun Kedua: Beriman Kepada Para Malaikat 

Iaitu beriman bahawa malaikat itu adalah hamba ciptaan Allah Y yang mulia. Mereka 
sentiasa melakukan ibadat serta taat setia lagi patuh kepada segala perintah Allah Y. 
Mereka telah ditugaskan dengan berbagai-bagai tugas. Antaranya, Jibrail u, menjadi 
perantaraan untuk membawa wahyu daripada Allah Y kepada sesiapa yang 
dikehendaki daripada nabi dan rasul. Mikail u, wakil bagi menurunkan hujan dan 
tumbuh-tumbuhan. Israfd u, meniupkan sangkakala bagi mematikan dan 
membangkitkan semula makhluk. Malaikat Maut, mencabut roh ketika kedatangan 
ajal bagi kematian. 

Rukun Ketiga : Beriman kepada Kitab-kitab 

Iaitu beriman bahawa Allah Y telah menurunkan kepada para rasul akan kitab-kitab 
yang mengandungi petunjuk, kebaikan dan kemaslahatan kepada manusia. Antara 
kitab-kitab yang kita ketahui : 

1. Taurat yang diturunkan kepada nabi Musa u yang merupakan kitab terbesar bagi 
Bani Israil. 

2 .Injil yang diturunkan kepada nabi Isa u . 

3. Zabur yang diturunkan kepada nabi Daud u . 


4. Suhuf bagi nabi Ibrahim u. 



5. Al-Quran Al-Karim yang diturunkan kepada nabi Muhammad r yang merupakan 
penutup para nabi. Dengan itu Allah Y telah memansuhkan dan membatalkan semua 
kitab yang terdahulu dan menjamin untuk menjaga serta memelihara Al-Quran yang 
akan kekal menjadi hujjah ke atas sekalian makhluk hingga hari qiamat. 

Rukun Keempat : Beriman Kepada Para Rasul 

Iaitu beriman bahawa Allah Y telah mengutuskan para rasul kepada sekalian 
hambaNya bermula daripada nabi Nuh u dan berakhir dengan nabi Nabi Muhammad r 
. Kesemua para rasul ini -termasuk Isa bin Maryam dan Uzair u.- adalah manusia 
biasa yang tidak mempunyai ciri-ciri ketuhanan sedikitpun. Malah mereka merupakan 
hamba-hamba yang dimuliakan oleh Allah Y dengan membawa risalahNya. Risalah- 
risalah ini diakhiri dengan nabi Muhammad r yang diutuskan kepada sekalian 
manusia dan tidak ada lagi nabi selepasnya. 

Rukun Kelima : Beriman Kepada Hari Akhirat 

Iaitu beriman bahawa hari akhirat ialah penyudah sekalian hari dan tiada hari lagi 
selepasnya. Ketika itu sekalian manusia akan dibangkitkan semula oleh Allah Y dari 
kubur-kubur mereka dan dihidupkan untuk hidup kekal sama ada di syurga atau 
neraka . 

Beriman kepada hari akhirat juga ialah beriman kepada segala yang akan berlaku 
sesudah mati seperti fitnah kubur, nikmat dan azabnya dan segala yang akan berlaku 
sesudah itu seperti kebangkitan, perhimpunan untuk perhitungan amalan dan 
penentuan sama ada ke syurga dan neraka. 

Rukun Keenam : Beriman Kepada Qadar 

Iaitu beriman bahawa Allah Y menentukan segala kejadian dan mewujudkan segala 
ciptaan berdasarkan pengetahuanNya yang terdahulu dan selari dengan hikmahNya. 
Semua kejadian tersebut di ketahui oleh Allah Ta'ala sejak azali dan tertulis di sisiNya 
di dalam Lauhul Mahfuz. Dialah Allah yang menghendaki sesuatu dan 
menciptakannya dan tiada satu kejadian yang berlaku melainkan dengan 
kehendakNya dan penciptaanNya. 

KEDUA : RUKUN-RUKUN ISLAM 

Agama Islam dibina di atas lima rukun dan seseorang itu tidak akan menjadi muslim 
yang sebenar sehinggalah dia beriman dan melaksanakan kesemua rukun ini. 

Rukun Pertama : Mengucap Dua Kalimah Syahadah (iaitu Penyaksian bahawa tiada 
tuhan yang disembah melainkan Allah Y dan Muhammad r itu adalah pesuruhNya) 

Mengucap dua kalimah syahadah merupakan kunci dan asas kepada binaan Islam. 
Pengertian “La ilaha illallah” (tiada tuhan melainkan Allah) ialah : Tidak ada yang 
berhak disembah dengan sebenar-benarnya melainkan Allah Yang Maha Esa. Dialah 
tuhan yang sebenarnya dan semua tuhan selain Allah adalah batil kerana makna tuhan 
dalam perkataan “Ilah” ialah yang disembah. 



Adapun pengertian “Anna Muhammadar Rasulullah”(bahawa Muhammad itu utusan 
Allah) ialah : Percaya dan membenarkan apa yang dibawa oleh baginda nabi 
Muhammad r dengan mentaati suruhan dan perintah serta menjauhi larangan dan 
menyembah Allah Y dengan cara yang telah ditetapkan oleh baginda. 

Rukun Kedua : Sembahyang 

Maksudnya ialah sembahyang yang telah ditetapkan oleh Allah Y kepada hambaNya 
sebanyak lima kali pada setiap hari sebagai melaksanakan hak Nya ke atas hamba dan 
sebagai mensyukuri nikmatNya yang terlalu banyak. Sembahyang juga merupakan 
tali penghubung antara muslim dengan tuhan kerana ia boleh berdoa dan bermunajat 
secara langsung dengan Allah Y. Sebagaimana sembahyang adalah benteng bagi 
seorang muslim daripada terjerumus ke dalam lembah kemungkaran dan kejahatan. 

Dengan sembahyang seseorang hamba akan mendapat kebaikan agama dan 
kejernihan iman serta ganjaran daripada Allah Y sama ada cepat mahupun lambat. 
Dengan itu, tercapailah ketenangan rohani dan jasmani yang menjadikan hamba itu 
hidup bahagia di dunia dan di akhirat . 

Rukun Ketiga : Zakat 

Zakat merupakan pemberian yang dikeluarkan pada setiap tahun oleh seseorang yang 
diwajibkan ke atasnya dan disalurkan kepada orang yang berhak dari golongan fakir 
miskin. Zakat tidak diwajibkan ke atas seorang fakir yang tidak mempunyai kiraan 
zakat yang cukup tetapi ia diwajibkan ke atas orang-orang kaya kerana dangan 
pengeluaran zakat itu boleh menyempurnakan agama, mendidik budi pekerti, 
melindung diri dan harta mereka daripada kebinasaan, menyuci jiwa daripada 
kejahatan dan membantu serta menampung keperluan fakir miskin walaupun 
pemberian yang dikeluarkan itu terlalu sedikit jika dibandingkan dengan pemberian 
dan rezeki Allah Y yang melimpah ruah. 

Rukun Keempat : Puasa 

Maksudnya ialah puasa pada bulan Ramadhan al-Mubarak iaitu bulan yang 
kesembilan dari bulan-bulan al-Qamariah. Pada siang hari di bulan ini, semua orang 
Islam bersatu meninggalkan tuntutan syahwat daripada makan, minum dan bernikah 
kahwin bermula daripada terbit fajar sehingga terbenam matahari. 

Sebagai balasan terhadap hambanya yang meninggalkan perkara di atas kerana 
berpuasa, dengan limpah kurnianya Allah menyempurnakan agama dan iman mereka, 
menghapuskan kesalahan, mengangkatkan darjat mereka dan lainnya yang telah 
ditentukankan puasa itu membawa kepada kebaikan dunia dan akhirat. 

Rukun Kelima : Haji 

Ia bermaksud pergi ke Baitilah al-Haram di Makkah al-Mukarramah untuk 
mengerjakan ibadah khusus kepada Allah pada masa yang tertentu sebagaimana yang 
diketahui di dalam syariat Islam. Sesungguhnya ibadat haji ini telah difardukan oleh 
Allah Y ke atas orang-orang yang berkemampuan mengerjakannya sekali sahaja 
seumur hidup. Dalam mengerjakan ibadat ini, umat Islam dari segenap tempat 



berhimpun di bumi barakah untuk menyembah tuhan yang satu dengan memakai 
pakaian yang sama. Tiada perbezaan di antara pemimpin dan rakyat, di antara kaya 
dan miskin, berkulit putih dan hitam. Lalu mereka menunaikan manasik haji yang 
ditentukan seperti Wuquf di Arafat dan tawaf di Kaabah yang merupakan kiblat bagi 
sekalian umat Islam serta sa’ie di antara bukit Safa dan Marwah. Maka pada ibadat 
haji ini terdapat banyak sekali manfaat yang tidak terhitung dan terkira sama ada 
daripada aspek dunia mahupun agama. 

KETIGA : IHSAN 

Ihsan bermaksud kamu beribadah kepada Allah dengan keimanan dan penyerahan diri 
seolah-olah kamu melihatNya dan jika kamu tidak melihatNya, sesungguhnya Dia 
memerhatikan kamu (iaitulah kamu merasakan keadaan tersebut dan melakukannya 
berdasarkan Sunnah RasulNya Muhammad r, dan tidak sekali-kali menyalahinya). 

Agama Islam merangkumi semua yang tersebut di atas. Sebagaimana yang telah 
diketahui, Islam telah menyusun kehidupan masyarakatnya, individu mahupun 
berkumpulan yang boleh menjamin kebahagian mereka dunia dan akhirat. Maka 
Islam membenar bahkan menggalakkan perkahwinan dan mengharamkan perbuatan 
zina, liwat dan semua perkara buruk dan mewajibkan hubungan silaturrahim, kasihan 
belas kepada fakir miskin dan menjaga mereka sebagaimana Islam mewajib serta 
mendorong penganutnya kepada semua akhlak yang baik dan mengharam serta 
mengingatkan daripada setiap akhlak yang buruk. Islam membenarkan ahlinya 
mencari rezeki yang halal sama ada melalui perniagaan, penyewaan dan sebagainya. 
Sebaliknya Islam mengharamkan riba dan semua perniagaan yang diharamkan serta 
semua perkara yang mengandungi unsur-unsur penipuan dan penyelewengan. Islam 
juga mengambil kira perbezaan manusia pada iltizam mereka di dalam mengikuti 
prinsip yang betul dan tanggungjawab mereka pada hak-hak orang lain. Islam 
meletakkan hukuman-hukuman yang ketat bagi beberapa keterlaluan yang berkaitan 
dengan hak Allah Y seperti murtad, zina, minum arak dan seumpamanya sebagaimana 
Islam meletakkan hukuman-hukuman ketat bagi semua pencerobohan hak-hak 
manusia seperti pembunuhan, pencurian, pertuduhan, pergaduhan, merampas harta 
orang dan sebagainya. Hukuman-hukuman ini adalah setimpal dengan j enayah yang 
dilakukan tanpa kekurangan atau keterlaluan. 

Islam juga menyusun dan menghadkan hubungan di antara pemerintah dan rakyat, 
maka wajib ke atas rakyat mentaati pemerintah dalam perkara yang tidak maksiat dan 
haram ke atas mereka ingkar daripada mentaatinya kerana perkara itu membawa 
kepada kerosakan-kerosakan khas dan umum. 

Di sini, bolehlah dirumuskan bahawa Islam telah menjamin suatu pembinaan dan 
kewujudan hubungan yang baik dan amalan yang betul di antara hamba dan tuhannya, 
manusia dan masyarakat persekitarannya dalam segenap aspek. Tiada sesuatu pun 
daripada kebaikan sama ada berbentuk akhlak atau pergaulan melainkan Islam telah 
memberi tunjuk ajar serta dorongan kepada umatnya. Dan tiada sesuatu pun 
keburukan samada dalam bentuk akhlak atau pergaulan melainkan Islam telah 
memberikan peringatan serta larangan kepada umatnya terhadap perkara-perkara 
tersebut. Secara keseluruhannya, Islam telah menunjukkan kesempurnaan dan 
keunikannya dalam segenap aspek. 



Dan segala puji itu bagi Allah tuhan semesta alam. 
Sekian. 



